Ambohimanga ni jina la mlima karibu na Antananarivo katika Madagaska. Katika karne ya 18 ilikuwa makao makuu ya sehemu ya wafalme wa Wamerina walioteka kutoka hapa sehemu nyingine za Imerina ikaendelea kuwa mahali pa makaburi ya wafalme wa Madagaska hadi mwaka 1897. Tangu mwaka 2001 imeandikishwa katika orodha ya urithi wa dunia ya UNESCO. Asili ya jina Ambohimanga ni maneno mawili ya Kimalagasi: ambohi inayomaanisha "kilima" na manga inayomaanisha "takatifu" . Jina lilitolewa na mfalme Andriamasinavalona wakati wa karne ya 18 Mlima huu pamoja na "rova" (boma la wafalme) juu yake hutazamwa kama ishara muhimu zaidi wa utamaduni wa Wamerina. Pia ni kumbukumbu bora iliyohifadhiwa ya Ufalme wa Madagaska ya enzi kabla ya ukoloni na ufalme wa Imerina. Kuna ikulu na makaburi ya wafalme mbalimbali yenye maana ya kiroho kwa Wamadagaska wengi. Hadi leo miiko mbalimbali huheshimiwa na wakazi wa vijiji walio karibu na mlima kama vile kuepukana na mahindi, mboga, nguruwe, vitunguu, matumizi ya nyasi katika upishi na kukata kuni kwenye msitu mtakatifu mguuni pa mlima . Ambohimanga ilikuwa mahali muhimu tangu mwanzo wa karne ya 18 wakati mfalme Andriamasinavalona (1675–1710) aligawa Imerina kwa robo nne na kumpa mwanawe Andriantsimitoviaminiandriana robo ya kaskazini magharibi.